# भारत सरकार

**रक्षा मंत्रालय  
रक्षा विभाग**

**राज्य सभा  
तारांकित प्रश्न संख्या 141**

**01 जनवरी, 2018 को उत्तर के लिए**

**अनुरक्षण और आधुनिकीकरण पर सैन्य-व्यय**

**\*141. श्री ए.यू. सिंह दिव :**

क्या रक्षा मंत्री यह बताने की कृपा करेंगे कि :

(क) क्या यह सच है कि पिछले कुछ समय से सकल घरेलू उत्पाद (जीडीपी) के प्रतिशत के रूप में सैन्य-व्यय में कमी आयी है, यदि हां, तो तत्संबंधी ब्यौरा क्या है और इसके क्या कारण हैं ;

(ख) क्या भारत द्वारा सैन्य उपस्कर के प्रचालन और अनुरक्षण और रक्षा अवसंरचना के विकास पर आनुपातिक रूप से धनराशि व्यय नहीं की जा रही है ; और

(ग) यदि हां, तो इसके क्या कारण हैं और गत तीन वर्षों के दौरान क्रमशः आधुनिकीकरण और उपस्कर के लिए आवंटित धनराशि का ब्यौरा क्या है ?

**उत्तर  
रक्षा मंत्री (श्रीमती निर्मला सीतारमण)**

(क) से (ग): एक विवरण सदन के पटल पर रखा जाता है ।

**अनुरक्षण और आधुनिकीकरण पर सैन्य-व्यय के बारे में राज्य सभा में 01 जनवरी 2018 को उत्तर दिए जाने के लिए तारांकित प्रश्न संख्या 141 के भाग (क) से (ग) के उत्तर में उल्लिखित विवरण**

विगत वर्षों में कुल सैन्य व्यय में बढ़ोत्तरी हुई है । कुल व्यय वर्ष 2015-16 में 2,93,919.43 करोड़ रुपए की तुलना में बढ़कर वर्ष 2016-17 में 3,51,650.10 करोड़ रुपए हो गया है । वर्ष 2017-18 के दौरान, कुल मिलाकर 3,59,854.12 करोड़ रुपए की राशि आवंटित की गई है । अब तक, 75% से अधिक की राशि व्यय की जा चुकी है । कुल व्यय में पूंजीगत व्यय, वेतन, पेंशन, आर एंड डी, ओएफबी, सीमा सड़कें, ईसीएचएस शामिल हैं । इसके साथ-साथ ही, रक्षा पूंजीगत व्यय में भी वर्ष 2015-16 में 79,958.31 करोड़ रुपए की तुलना में वर्ष 2016-17 में 86,370.92 करोड़ रुपए तक की बढ़ोत्तरी हुई है । वर्ष 2017-18 में, 86,488.01 करोड़ रुपए की राशि आवंटित की गई है, जिसमें से अब तक 68,755.55 करोड़ रुपए (79.50%) का व्यय किया जा चुका है ।

2. वर्ष 2017-18 में केन्द्रीय सरकार पूंजीगत व्यय के लिए आवंटन के प्रतिशत के रूप में रक्षा का हिस्सा लगभग 28% है । केन्द्रीय सरकार राजस्व व्यय के प्रतिशत के रूप में रक्षा राजस्व व्यय 9.41% है ।

3. रक्षा तैयारी का आकलन करने के लिए जीडीपी के प्रतिशत के रूप में रक्षा व्यय सर्वाधिक उपयुक्त उपाय नहीं हो सकता ।

\*\*\*